TeleSardegna

TeleSardegna est un'emitente televisiva chi òperat in Sardigna, cun sede in Nùgoro.

 Istòria 
Fundada in su 1988, at tentu sa prima sede sua in carrera Vitòriu Manuelle 13, e at incumintzadu a trasmìtere dae su canale uhf 28. In sos annos a pustis at tramudadu sa sede sua a su nùmeru 21 de carrera Asproni, e dae su 2003 nd'est divènnida propietària s'editora nugoresa Caterina Cosseddu, chi nd'at sighidu s'isvilupu e sa crèschida in sos annos a pustis. Nàschida comente rete frunidora de servìtzios e cuntenutos, at operadu pro annos medas in sa provìntzia de Nùgoro, ue at permìtidu fintzas a àteras televisiones locales de trasmìtere cuntenutos issoro pro mèdiu de sos canales suos. Cun su passàgiu a su digitale terrestre de segunda generatzione at incumintzadu a frunire petzi cuntenutos, sende chi sas frecuèntzia las at incumintzadas a gestire Eitower, s'operadore natzionale pro contu de s'istadu, ma est abarrada una de sas pagas emitentes in s'istadu italianu a sighire a èssere operadora de rete, fintzas si petzi in sas provìntzias de Nùgoro e de s'Ogiastra. In su matessi tempus est colada dae su canale 14 a su 13, pedende e otenende de pòdere trasmìtere fintzas in sas àteras provìntzias, ue sa morte de àteras oto emitentes locales causada dae custu càmbiu de tecnologia aiat lassadu unu bòidu mannu pro su chi pertocat a s'informatzione locale. In dies de oe tenet duncas una cobertura chi li permitit de arribbare a su 97% de sa populatzione sarda.

Gràtzias a sos investimentos fatos in sos annos in contu de programmatzione, tecnologias de ripresa, digitalizatzione e trasmissione e a su traballu de sos dipendentes, chi incluint noe traballadores a tempus indeterminadu e bator collaboradores in sas provìntzias de Nùgoro, Tàtari e Terranoa-Tèmpiu, in su tempus est resèssida a tènnere unu sutzessu semper prus mannu, e in su 2021 at abertu una redatzione fintzas in Tàtari.

 Programmas 
Su canale de TeleSardegna trasmitet tres castas de telediàriu: in sardu, in italianu e in sa limba italiana de sos sinnos. Sos programmas suos tenent temas medas, dae sa polìtica a su mundu de su traballu, de sos giòvanos e de s'isport. Fintzas custos si podent agatare siat in sardu (Tiri Tiri Fatos e Curiosidades) siat in italianu (Sardegna chiama Europa, EuroSport, Senza confini, Proposte isolane).

 Riferimentos 

 Ligàmenes esternos 



Categoria:Televisione
Categoria:Multimedia
Categoria:Sardigna